02016R0232 — ET — 01.01.2023 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

Muudetud:









▼B

KOMISJONI DELEGEERITUD MÄÄRUS (EL) 2016/232,

15. detsember 2015,

millega täiendatakse Euroopa Parlamendi ja nõukogu määrust (EL) nr 1308/2013 tootjate koostöö teatavate üksikasjade osas







Artikkel 1

Kohaldamisala

Käesoleva määrusega kehtestatakse määrust (EL) nr 1308/2013 täiendavad eeskirjad tootjate koostöö teatavate aspektide osas. Nimetatud määrust kohaldatakse, ilma et see piiraks järgmistes määrustes sätestatud erieeskirju:

a) seoses puu- ja köögiviljasektoriga, komisjoni rakendusmäärus (EL) nr 543/2011 ( 1 );

b) seoses piima ja piimatoodete sektoriga, komisjoni delegeeritud määrus (EL) nr 880/2012 ( 2 ) ja komisjoni rakendusmäärus (EL) nr 511/2012; ( 3 ) ning

c) seoses oliiviõli ja lauaoliivide sektoriga, komisjoni rakendusmäärus (EL) nr 611/2014 ( 4 ).

Artikkel 2

Mõisted

Käesolevas määruses kasutatakse järgmisi mõisteid:

a) „riikidevaheline tootjaorganisatsioon” – mis tahes tootjaorganisatsioon, mille liikmeks olevad põllumajanduslikud majapidamised asuvad mitmes liikmesriigis;

b) „riikidevaheline tootjaorganisatsioonide liit” – mis tahes tootjaorganisatsioonide liit, mille liikmeks olevad organisatsioonid asuvad mitmes liikmesriigis;

c) „riikidevaheline tootmisharudevaheline organisatsioon” – mis tahes tootmisharudevaheline organisatsioon, mille liikmed tegelevad selliste toodete tootmise, töötlemise või kaubandusega, mis kuuluvad organisatsiooni tegevuse alla mitmes liikmesriigis.

Artikkel 3

Allhanked

1. Sektorid, kus liikmesriigid võivad lubada allhanget vastavalt määruse (EL) nr 1308/2013 artiklile 155, on loetletud kõnealuse määruse artikli 1 lõikes 2.

2. Tootjaorganisatsioonid või tootjaorganisatsioonide liidud, kes annavad oma mis tahes ülesanded allhankijale, sõlmivad kirjaliku kokkuleppe, millega tagatakse, et tootjaorganisatsioon või tootjaorganisatsioonide liit säilitab teostatava tegevuse üle kontrolli ja järelevalve.

Artikkel 4

Riikidevaheliste organisatsioonide ja liitude tunnustamine

1. Määruse (EL) nr 1308/2013 II osa II jaotise III peatüki 1. ja 2. jao kohaldamiseks peab liikmesriik, kus riikidevahelisel tootjaorganisatsioonil või riikidevahelisel tootjaorganisatsioonide liidul on märkimisväärne arv liikmeid või kus turustatakse nende toodangut suures mahus või väärtuses, või liikmesriik, kus asub riikidevahelise tootmisharudevahelise organisatsiooni peakorter, otsustama sellise organisatsiooni või liidu tunnustamise üle.

2. Lõikes 1 osutatud liikmesriik teeb vajalikku halduskoostööd teiste liikmesriikidega, kus sellise organisatsiooni või nende liidu liikmed asuvad, et kontrollida vastavust määruse (EL) nr 1308/2013 artiklites 154, 156 ja 157 osutatud tunnustamistingimustele.

3. Teised liikmesriigid, kus riikidevaheline tootjaorganisatsioon, riikidevaheline tootjaorganisatsioonide liit või riikidevaheline tootmisharudevaheline organisatsioon asub, peavad andma lõikes 1 osutatud liikmesriigile igakülgset vajalikku abi.

4. Lõikes 1 osutatud liikmesriik peab andma selle liikmesriigi taotlusel, kus sellise organisatsiooni või liidu liikmed asuvad, tema käsutusse kogu vajaliku teabe.

▼M1

Artikkel 5

Teated

1. Liikmesriigid teatavad komisjonile iga aasta 31. märtsiks määruse (EL) nr 1308/2013 artikli 1 lõikes 2 loetletud põllumajandustoodete eri sektorite kaupa rühmitatud ja asjaomaste liikmesriikide poolt tunnustatud riiklike või riikidevaheliste tootjaorganisatsioonide, tootjaorganisatsioonide liitude ja tootmisharudevaheliste organisatsioonide (edaspidi „tunnustatud üksused“) kohta järgmise teabe: a) tunnustatud üksuste nimi, identifitseerimisnumber (kui see on olemas) ja tunnustamise kuupäev ning määruse (EL) nr 1308/2013 asjaomane säte, mille alusel iga üksust on tunnustatud; b) iga üksuse liikmete koguarv; c) märge selle kohta, millised kõnealustest üksustest on eelmisel eelarveaastal kohaldanud rakenduskava kooskõlas määruse (EL) 2021/2115 artikliga 42; d) tootjaorganisatsioonide puhul nende mittetootjatest liikmete arv; e) nende üksuste nimed, kelle puhul tunnustamisest keelduti või tunnustamine peatati või tühistati, sealhulgas otsuse kuupäev, ja vajaduse korral nende identifitseerimisnumber; f) teiste tunnustatud üksustega ühinenud tunnustatud üksuste nimed, sealhulgas ühinemise kuupäev, ühinemise tulemusena saadud tunnustatud üksuste koguarv ja nimed ning vajaduse korral nende identifitseerimisnumber.

Liikmesriigid esitavad komisjonile iga aasta 31. märtsiks ka täieliku ja ajakohastatud loetelu kõigist tunnustatud üksustest, kellel on eelmise aasta 31. detsembril kõnealune staatus, lisades sellele esimeses lõigus loetletud asjakohase teabe.

2. Liikmesriigid teatavad komisjonile iga aasta 15. novembriks määruse (EL) nr 1308/2013 artikli 1 lõikes 2 loetletud põllumajandustoodete eri sektorite kaupa rühmitatud tunnustatud riiklike ja riikidevaheliste tootjaorganisatsioonide ja nende tunnustatud liitude kohta järgmise teabe: a) turustatud toodangu väärtus üksuse kohta, kindlaks määratud vastavalt komisjoni delegeeritud määruse (EL) 2022/126 ( 5 ) artiklitele 31 ja 32, ning vajaduse korral iga toote või toodete loetelu kohta, mille kohta tunnustus anti. Kui andmed turustatud toodangu kohta puuduvad, edastatakse väärtus „0“; b) piima- ja piimatootesektoris tunnustatud üksuste puhul, kui see on asjakohane, iga üksuse toodetud turustatava toorpiima aastane maht tootjaliikmesriigi kaupa riikidevahelise organisatsiooni puhul; c) puu- ja köögiviljasektoris tunnustatud üksuste puhul värskelt turustamiseks mõeldud toodangu osa ja töötlemiseks mõeldud toodangu osa väärtuse ja mahu järgi.

3. Kõigi tunnustatud üksuste tunnustatud riikidevaheliste organisatsioonide puhul esitab lõigetes 1 ja 2 nõutud teabe liikmesriik, kes on teinud otsuse tunnustamise kohta vastavalt artikli 4 lõikele 1.

4. Liikmesriigid esitavad käesolevas artiklis osutatud teabe, kasutades rakendusmääruse (EL) 2017/1185 artiklis 1 osutatud infotehnoloogiapõhist süsteemi.

▼B

Artikkel 6

Kehtetuks tunnistamine

Määrused (EÜ) nr 223/2008 ja (EÜ) nr 709/2008 tunnistatakse kehtetuks.

Artikkel 7

Käesolev määrus jõustub seitsmendal päeval pärast selle avaldamist Euroopa Liidu Teatajas.

Käesolev määrus on tervikuna siduv ja vahetult kohaldatav kõikides liikmesriikides.